ธ.กรุงเทพปลื้มสาขาฉงชิ่งกำไรดี
แบงก์กรุงเทพรับผลประกอบการในจีนปีนี้ทรงตัว ส่วนสาขาฉงชิ่งทำกำไรแล้ว
2 ก.พ. 2558

แบงก์กรุงเทพรับผลประกอบการในจีนปีนี้ทรงตัว ส่วนสาขาฉงชิ่งทำกำไรแล้ว 
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ เปิดเผยแนวโน้มธุรกิจในจีนปีนี้ ภายใต้การดำเนินงานของธนาคารกรุงเทพ (ประเทศจีน) คาดว่าผลการดำเนินงานใน 5 สาขา ประกอบด้วย สาขาเซี่ยงไฮ้ ปักกิ่ง เซียะเหมิน เสิ่นเจิ้น และฉงชิ่ง จะทรงตัวตามสภาพเศรษฐกิจจีนที่มีอัตราการเติบโตลดลง โดยประเมินว่าเศรษฐกิจจีนจะชะลอตัวอีก 2-3 ปี และคงยากที่จะเห็นอัตราการเติบโตเป็นเลข 2 หลัก
“ธนาคารกรุงเทพเห็นว่าเศรษฐกิจจีนที่เติบโต 6-7% ไม่ได้เลวร้าย แต่ก็ต้องจับตาภาคเศรษฐกิจบางส่วนที่มีความน่ากังวลอยู่บ้าง” นายไชยฤทธิ์ กล่าว
อย่างไรก็ตาม ในส่วนสาขาฉงชิ่งที่เพิ่งเปิดทำการเมื่อเดือน พ.ค. 2557 มีผลงานเหนือความคาดหมาย สามารถทำกำไรได้ในเวลาไม่ถึง 1 ปี จากเดิมคาดว่าต้องใช้เวลา 1-2 ปี เนื่องจากมีลูกค้าธนาคารหลายรายย้ายฐานผลิตไปยังมหานครฉงชิ่งที่เป็นศูนย์กลางการผลิต ทั้งกลุ่มยานยนต์ เหล็ก อะลูมิเนียม อาหารสัตว์ 
นอกจากนี้ ธนาคารยังได้ลูกค้าใหม่เพิ่มจากผู้ประกอบการไทยที่มีฐานการผลิตในฉงชิ่งอยู่แล้ว เนื่องจากลูกค้าต้องการความสะดวก รวมทั้งได้ลูกค้าธุรกิจในท้องถิ่นเพิ่มขึ้นด้วย โดยเฉลี่ยแล้วลูกค้าของธนาคารกรุงเทพ ประเทศจีน เป็นธุรกิจขนาดกลาง แต่มีขนาดและยอดขายเทียบได้กับลูกค้ารายใหญ่ในไทย
นายไชยฤทธิ์ กล่าวว่า ธนาคารยังไม่มีแผนเปิดสาขาในจีนเพิ่ม รวมทั้งไม่มีแนวคิดหาพันธมิตรทางธุรกิจที่เป็นสถาบันการเงินท้องถิ่นจีน ซึ่งเป็นรูปแบบที่เหมาะในการเจาะกลุ่มลูกค้ารายย่อยในท้องถิ่น แต่ธนาคารกรุงเทพจะเน้นการให้บริการลูกค้าธุรกิจรายใหญ่มากกว่า แม้จะได้รับใบอนุญาตเป็นธนาคารท้องถิ่นแล้ว
ทั้งนี้ แม้จะไม่เน้นรุกหาลูกค้าใหม่และลูกค้าท้องถิ่นมากนัก แต่ธนาคารก็ได้ลูกค้าท้องถิ่นเพิ่มอย่างต่อเนื่อง จากธุรกิจที่เชื่อมโยงกับลูกค้าเก่าของธนาคาร ทั้งที่เป็นคู่ค้า และเป็นซัพพลายเออร์ของลูกค้า สอดคล้องกับเป้าหมายที่เน้นสร้างความสัมพันธ์ที่ดีระดับบน และต่อยอดบริการแก่ธุรกิจที่เป็นห่วงโซ่ของลูกค้า
นายสุวัชชัย ทรงวานิช ประธานเจ้าหน้าที่บริหาร ธนาคารกรุงเทพ (ประเทศจีน) ระบุว่า การปล่อยสินเชื่อในจีนจะเติบโตเป็นเลข 2 หลักไปอีก 2-3 ปีข้างหน้า เพราะธนาคารยังมีขนาดเล็กเทียบกับธนาคารท้องถิ่นในจีน จึงมีโอกาสขยายตัวอีกมาก ขณะที่คุณภาพหนี้ยังดีมีเอ็นพีแอลเพียง 1.2% ต่ำกว่าระบบ
นายบัณฑูร ล่ำซำ ประธานกรรมการ ธนาคารกสิกรไทย กล่าวว่า การยกระดับเป็นธนาคารท้องถิ่นในจีน ขณะนี้อยู่ระหว่างการทำแบบทดสอบภาวะวิกฤตอยู่ ส่วนตัวต้องการให้ได้ใบอนุญาตภายในปีนี้ เช่นเดียวกับนายอาทิตย์ นันทวิทยา รองผู้จัดการใหญ่ ธนาคารไทยพาณิชย์ ที่ระบุว่า กำลังผลักดันการเป็นธนาคารท้องถิ่นในจีน